Document ID: 32012R0380
Publication Date: 2012-05-03

Title and Content:
UREDBA KOMISIJE (EU) št. 380/2012
z dne 3. maja 2012
o spremembi Priloge II k Uredbi (ES) št. 1333/2008 Evropskega parlamenta in Sveta v zvezi s pogoji in ravnmi uporabe za aditive za živila, ki vsebujejo aluminij
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
ob upoštevanju naslednjega:
(1)
V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe.
(2)
Evropska agencija za varnost hrane (EFSA) je v svojem mnenju z dne 22. maja 2008 (2) priporočila znižanje sprejemljivega tedenskega vnosa za aluminij na 1 mg/kg telesne teže/teden. Poleg tega EFSA meni, da je spremenjen sprejemljiv tedenski vnos pri porabnikih, zlasti pri otrocih, ki zaužijejo velike količine, v večjem delu Unije na splošno presežen.
(3)
EFSA meni, da je splošno prebivalstvo aluminijevim spojinam najbolj izpostavljeno prek hrane zaradi naravnega pojava aluminija v hrani in uporabe aluminijevih spojin pri predelavi hrane, vključno z aditivi za živila. Vendar ESFA ne more opredeliti vloge posameznega vira zaradi zasnove študij človeške prehrane in uporabljenih analitičnih metod, s katerimi se določi samo skupna vsebnost aluminija v hrani.
(4)
V Prilogi II k Uredbi (ES) št. 1333/2008 je odobrena uporaba aditivov za živila, ki vsebujejo aluminij, v številnih živilih, pogosto pri zelo visokih najvišjih dovoljenih vsebnostih ali brez navedbe najvišjih dovoljenih vsebnosti koncentracije (quantum satis).
(5)
V Prilogi II k Uredbi (ES) št. 1333/2008 in Uredbi Komisije (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta (3), je odobrena uporaba nekaterih barvil, ki lahko vsebujejo aluminij v obliki lakov, v številnih živilih, na splošno brez navedbe najvišjih dovoljenih vsebnosti koncentracije aluminija v lakih.
(6)
Zato je primerno spremeniti trenutno veljavne pogoje uporabe in zmanjšati ravni uporabe za aditive za živila, ki vsebujejo aluminij, vključno z aluminijevimi laki, za zagotovitev, da spremenjen sprejemljiv tedenski vnos ni presežen.
(7)
Proizvodne prakse, pri katerih se uporabljajo večje količine aditivov za živila, se izvajajo že desetletja, zato je treba določiti prehodno obdobje, da se nosilcem živilske dejavnosti omogoči, da se prilagodijo novim zahtevam iz te uredbe za uporabe aditivov za živila, ki vsebujejo aluminij, razen lakov.
(8)
Označevanje vsebnosti aluminija v aluminijevih lakih, ki niso namenjeni za prodajo končnemu potrošniku, trenutno ni obvezno. Obvezno mora postati v 12 mesecih od začetka veljavnosti te uredbe, da se proizvajalcem živil, ki uporabljajo aluminijeve lake, omogoči, da najvišje dovoljene vsebnosti za take lake prilagodijo predlaganim najvišjim dovoljenim vsebnostim. Zato je treba določiti prehodno obdobje, daljše od 12 mesecev, da se lahko nosilci živilske dejavnosti prilagodijo novim zahtevam iz te uredbe.
(9)
Priloga II, kot je bila spremenjena z Uredbo Komisije (EU) št. 1129/2011 (4), se načeloma uporablja od 1. junija 2013. Za olajšanje učinkovitega izvajanja Priloge II je primerno v Prilogo vstaviti obdobja uporabe, ki se ne začnejo 1. junija 2013 in nastopijo po začetku veljavnosti te uredbe.
(10)
Nosilec bentonit E 558, ki vsebuje aluminij, se po informacijah, ki so jih predložili proizvajalci živil, ne uporablja več. Zato ni vključen v del 1 Priloge III k Uredbi (ES) št. 1333/2008 in ga je treba črtati s seznama vseh aditivov v delu B Priloge II k Uredbi (ES) št. 1333/2008.
(11)
Aditiva za živila kalcijev aluminijev silikat E 556 in aluminijev silikat (kaolin) E 559 je treba črtati s seznama vseh aditivov v delu B Priloge II k Uredbi (ES) št. 1333/2008, saj se te snovi lahko nadomestijo z drugimi aditivi za živila.
(12)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
1. Živila, ki niso v skladu z določbami iz te uredbe, ki se bo začela uporabljati 1. februarja 2014, in ki so bila zakonito dana na trg pred 1. februarjem 2014, se lahko še naprej tržijo do minimalnega roka trajanja ali roka uporabe.
2. Z odstopanjem od odstavka 1 se živila, ki vsebujejo aluminijeve lake in niso v skladu z določbami iz te uredbe, ki se bo začela uporabljati 1. avgusta 2014, ter ki so bila zakonito dana na trg pred 1. avgustom 2014, lahko še naprej tržijo do minimalnega roka trajanja ali roka uporabe.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v državah članicah.
V Bruslju, 3. maja 2012

Classification:
Level 1 Topics: 100147
100149
100160
100157
Level 2 Topics: 100191
100259
100257
100270
100215
100196
Level 3 Topics: 13
2479
6052
2449
1882
2735
1268
All Topics: 1284
1442
1446
192
2735
3618
5451
6039
6569